Упарты снег
*Артур Вольскі*

Лесам,

полем

красавік

ходзіць без сцяжыны.

Ажно бачыць —

снег не знік

з цёмнае лагчыны.

Красавік яму:

— Чаму

не ўцякаеш з логу?

Праляжаў усю зіму,

час ужо ў дарогу.

Дык не будзь

упарты гэткі,

цеплыні чакаюць

кветкі…

Снег не белы,

снег счарнелы,

хоць аселы,

але смелы:

Мне па густу гэты кут

у лясах сасновых.

Праляжу спакойна тут

да завеяў новых!..

Красавік,

каб скончыць сварку,

на падмогу кліча хмарку:

Хмарка,

хмарка,

набяжы,

снег сагнаць мне памажы!

Прыпыніла хмарка бег.

Сыпле дожджык часты.

I пабег

з лагчыны снег

ручайком блішчастым.

Красавік адразу ў смех:

Знік нарэшце

ўпарты снег!

Ды ў адказ звінеў ручай:

Ты зімой мяне страчай!

Я скарыцца не магу,

я да мора дабягу.

Узнімуся

з мора парай

і зраблюся

снежнай хмарай,

каб па небе,

без дарог,

зноў вярнуцца

ў гэты лог!..